กรมสนับสนุนบริการสุขภาพ ร่วมเจ้าหน้าที่ตำรวจเร่งสาวถึงต้นตออุ้มบุญ เผยใช้เวลาหลายปีตามสืบเบาะแสจากขบวนการข้ามชาติ
กรมสนับสนุนบริการสุขภาพ ร่วมเจ้าหน้าที่ตำรวจเร่งสาวถึงต้นตออุ้มบุญ เผยใช้เวลาหลายปีตามสืบเบาะแสจากขบวนการข้ามชาตินายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ (สบส.) กล่าวถึงปฏิบัติการร่วมกับกองบัญชาการตำรวจสอบสวนกลาง กองบังคับการปราบปรามการค้ามนุษย์ เข้าทลายเครือข่ายอุ้มบุญข้ามชาติเมื่อสัปดาห์ที่ผ่านมาว่า ผลตรวจข้อมูลสถานพยาบาล 9 แห่งที่เกี่ยวข้อง เบื้องต้นพบ 6 แห่ง ขออนุญาตถูกต้องตามพระราชบัญญัติคุ้มครองเด็กที่เกิดโดยอาศัยเทคโนโลยีช่วยการเจริญพันธุ์ทางการแพทย์ พ.ศ.2558 หรือกฎหมายอุ้มบุญ ซึ่งต้องสอบให้ลึกอีกครั้งว่าเป็นสถานที่ทำอุ้มบุญ หรือแค่รับดูแลต่อ ส่วนแพทย์ 4 รายที่เกี่ยวข้อง บางคนชื่ออยู่ในสถานพยาบาลที่ไม่ได้รับอนุญาตทำอุ้มบุญถูกกฎหมาย ต้องสอบต่อว่าสถานพยาบาลนั้นขออนุญาตหรือไม่ พร้อมเตรียมส่งข้อมูลให้แพทยสภาดำเนินทางจริยธรรมต่อ ส่วนหญิงรับตั้งครรภ์ทั้ง 7 ที่จับได้ อยู่ระหว่างรอผลตรวจ DNA เทียบเด็ก 2 รายที่พบในที่เกิดเหตุ หากไม่ตรง เข้าข่ายดำเนินการให้มีการตั้งครรภ์แทนเพื่อประโยชน์ทางการค้า ต้องระวางโทษจำคุกไม่เกิน 10 ปี หรือปรับไม่เกิน 200,000 บาท หรือทั้งจำทั้งปรับ สำหรับยาและอุปกรณ์ผสมเทียมที่พบในที่เกิดเหตุ ได้ประสานสำนักงานคณะกรรมการอาหารและยา (อย.) ตรวจสอบเอาผิดเบื้องต้น 3 ข้อหา ทั้งขายยาแผนปัจจุบันโดยไม่ได้รับอนุญาต ขายยาแผนโบราณโดยไม่ได้รับอนุญาต และผลิตหรือนำเข้าเครื่องมือแพทย์โดยไม่จดทะเบียนสถานประกอบการ โทษรวมจำคุกสูงสุด 5 ปี ปรับสูงสุด 100,000 บาทหรือทั้งจำทั้งปรับก่อนปฏิบัติการกวาดล้างใหญ่นี้ ตำรวจและหน่วยงานที่เกี่ยวข้องได้ร่วมกันรวบรวมข้อมูลอยู่หลายปี ตั้งแต่ก่อนมีกฎหมายอุ้มบุญ จากเบาะแสเพียงน้อยที่ได้บ่งชี้ว่ามีกระบวนการลักลอบค้ามนุษย์ ตั้งแต่ซื้อ-ขาย อวัยวะ ลักลอบส่งออกไข่ และเชื้อสุจิ เพื่อทำอุ้มบุญนอกประเทศ และล่าสุดกรณีนี้มีการนำแพทย์และเทคโนโลยีของไทย รวมถึงหญิงที่รับจ้างอุ้มบุญออกไปทำนอกประเทศแล้วเลี้ยงเด็กจนโตครบ 8 ขวบแล้วส่งออก รับเป็นงานยากเพราะกระบวนการที่พบล้วนมีแต่ผู้ได้รับผลประโยชน์ แต่ไม่มีผู้ร้องเอาผิด แต่เจ้าหน้าที่จะเร่งสอบสวนขยายผลให้มากที่สุด อย่างไรก็ตามย้ำการใช้เทคโนโลยีช่วยการเจริญพันธุ์ช่วยผู้มีปัญหามีบุตรยาก สามารถทำได้ ปัจจุบันไทยมีสถานพยาบาลที่ดำเนินการภายใต้กฎหมายอุ้มบุญถึง 97 แห่ง แต่การดำเนินการที่นอกเหนือกฎหมายส่อไปเพื่อประโยชน์ทางการค้าล้วนมีความผิด หากประชาชนพบเห็นการกระทำที่อาจกฎหมายกำหนดขอให้แจ้งเบาะแสได้ที่ กรมสนับสนุนบริการสุขภาพ โทรศัพท์ 02 193 7000 ต่อ 18418-18419 หรือ เฟซบุ๊กสารวัตรสถานพยาบาลออนไลน์